Íslenzkar þjóðsögur og æfintýri/Viðburðasögur/Fuglar á Skeiðsdalsvatni
Á vatninu á Skeiðsdal í Fljótum eru fuglar tveir. Þeir eru grámórauðir og stærri en kjói. Þeir sjást sjaldan. Það eru systkin frá Stóru-Þverá. Sumir segja þau hafi orðið fyrir þessum álögum án þess menn viti ljósar nein atvik um það, en sumir segja þau hafi átt barn saman í meinum og svo drekkt sér í vatninu eða þá verið drekkt í því, og það síðasta ætla ég helzt væri tilfellið.

Í vatninu sést aldrei silungur og aldrei sást á því önd eða nokkur eðlilegur fugl. Flestir smalar frá Þveránum og Skeiði sem ég hef spurt um fuglana hafa séð þá einhvörn tíma einu sinni. Ég sá alls einu sinni (árin 1835-38) einn fugl á vatninu, en það var ógreinilega tilsýndar í þoku. Seinasta sinn sem ég hef til spurt að fuglarnir hafi sézt var 1849; þá sá Ásgrímur bóndi á Skeiði tvo fugla gráleita eitt kvöld á vatninu.

Nykurinn er á víxl annaðhvört ár í vatninu á Skeiðsdal, en hitt árið í vatninu á Heljardal.